Tartu Püha Vaimu kirik
Tartu Püha Vaimu kirik (kasutatud ka nimekuju Tartu Pühavaimu kirik) oli Tartus Laial tänaval linnamüüri ääres Vene värava juures paiknenud keskaegne kirik. Pühavaimu kirik oli tõenäoliselt ühelööviline, võlvitud, ilma koorita, väikese nurgatorniga. Kirik kuulus Püha Vaimu vennaskonna hospidalile, 16. juunil 1514 andis Leo X selle tsistertslaste Püha Clara kloostrile. Alates 16. sajandi teisest poolest kasutati kirikut aidana (oli ümber ehitatud kahekorruseliseks), lammutati 1890. aastal. Praegu asub umbes samal kohal endine võimla, praeguse Uue teatri punastest tellistest hoone.